A BIZOTTSÁG HATÁROZATA
(2008. október 20.)
a Gallus gallus brojlercsirke-állományokban előforduló szalmonellafertőzés ellenőrzésére irányuló egyes nemzeti programok jóváhagyásáról
(az értesítés a C(2008) 5699. számú dokumentummal történt)
(EGT-vonatkozású szöveg)
(2008/815/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szalmonella és egyéb meghatározott, élelmiszer okozta fertőzések kórokozóinak korlátozásáról szóló, 2003. november 17-i 2160/2003/EK európai parlamenti és tanácsi rendeletre (1) és különösen annak 6. cikke (2) bekezdésére,
mivel:
(1)
A 2160/2003/EK rendelet megfelelő és hatékony intézkedések meghozatalának biztosítását célozza annak érdekében, hogy a termelés, a feldolgozás és a forgalmazás valamennyi lényeges szintjén, különösen az elsődleges termelés szintjén, kimutassák és korlátozzák a szalmonellát és más kórokozókat annak érdekében, hogy csökkentsék előfordulási gyakoriságukat és a közegészségügyre gyakorolt kockázatukat.
(2)
A rendelet előírja, hogy közösségi célkitűzéseket kell meghatározni a bizonyos állatpopulációkban előforduló, az 1. számú mellékletben felsorolt zoonózisok és zoonózis-kórokozók előfordulásainak csökkentésére.
(3)
A 2160/2003/EK európai parlamenti és tanácsi rendeletnek a brojlercsirkékben előforduló Salmonella enteritidis és Salmonella typhimurium előfordulási gyakoriságának csökkentésére irányuló közösségi célkitűzés tekintetében történő végrehajtásáról szóló, 2007. június 12-i 646/2007/EK bizottsági rendelet (2) közösségi célkitűzést írt elő a Salmonella enteritidis és Salmonella typhimurium előfordulási gyakoriságának csökkentésére vonatkozóan az elsődleges termelés szintjén.
(4)
A közösségi célkitűzés elérése érdekében a tagállamoknak a 2160/2003/EK rendelettel összhangban a Gallus gallus brojlercsirke-állományokban előforduló szalmonellafertőzés ellenőrzésére irányuló nemzeti programokat kell kidolgozniuk, és azokat be kell nyújtaniuk a Bizottsághoz.
(5)
Bizonyos tagállamok benyújtottak ilyen programot, amelyek megfelelőnek minősültek a vonatkozó közösségi állat-egészségügyi jogszabályoknak, különösen a 2160/2003/EK rendeletnek.
(6)
Ezeket a nemzeti ellenőrzési programokat ezért jóvá kell hagyni.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A mellékletben felsorolt tagállamok által benyújtott, a Gallus gallus brojlercsirke-állományokban előforduló szalmonellafertőzés ellenőrzésére irányuló nemzeti programokat a Bizottság jóváhagyja.
2. cikk
Ezt a határozatot 2008. december 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2008. október 20-án.